Folket har talt og nomineret tre kendte danskere til at bære kronen og titlen som karnevalskonge 2014.

Johnny Hefty, Jim Lyngvild og Chili Klaus. Folket har talt og disse tre mænd er de nominerede til Aalborg Karnevals kongevalg 2014. Siden slutningen af november har alle kunnet nominere den person, de synes har fortjent titlen som karnevalskonge, og nu er feltet altså blevet snævret ind til disse tre kompetente navne. - De tre nominerede er alle nogle fantastiske kandidater. Jim, Klaus og Jonny rummer alle tre forskellige aspekter af året tema "Tidens Trend" og derfor glæder vi os meget til at se hvem der opnår flest stemmer, siger talsmand for Aalborg Karneval Reimar Ivang. Det er nemlig endnu engang folket, der skal til tasterne. Ligesom det var på Aalborg Karnevals Facebook-side, man skulle nominere sin favorit, er det her, man skal stemme på en af de tre nominerede. Afstemningen starter til middag i dag 10. januar og slutter 15. januar klokken 15. Og de nominerede er: Den første af de tre nominerede, Jonny Hefty, er en rigtig Aalborg-drengerøv. Og det er på trods af at dåbsattesten har rundet 40 somre. Han er bedst kendt for sine humoristiske sange lavet sammen med Jøden, men Jacob Ørom har faktisk haft alteregoet Jonny Hefty siden 1998. Siden 2011 har Hefty og Jøden haft et stort hit om året, og senest er ikke-reaggae-sangen Kom igen blevet en landeplage. Jim Lyngvild er kendt fra uendeligt mange realityformater på TV, men faktisk er han uddannet designer og fotograf. I dag fungerer han oftest som modekommentator, men til sit følge på Facebook bliver mode ofte skiftet ud med politik hvor Lyngvild har nogle meget klare holdninger. Facebooks stærkeste mand er feltets sidste nominerede. Chili Klaus/Klaus Wunderhits eller bare Klaus Pilgaard har siden 2008 hjemmedyrket sin hobby: Chilier. Siden august 2013 har han delt videoer hvor han alene eller sammen med gæster spiser de stærke frugter. Og det er noget danskerne kan lide. Over 180.000 ynder at se Klaus og hans gæster med ild ud af ørene og chili i maven. Klaus var faktisk så meget "talk of town" at han var gæst i TV2's året-der-gik-show.